Έριχ Φριντ

Ο Έριχ Φριντ (6 Μαΐου 1921 - 22 Νοεμβρίου 1988) ήταν Αυστριακός ποιητής, συγγραφέας και μεταφραστής. Αρχικά έγινε γνωστός σε ένα ευρύτερο κοινό τόσο στη Γερμανία όσο και στην Αυστρία για την πολιτική ποίηση του, και αργότερα για τα ερωτικά του ποιήματα. Ως συγγραφέας, έγραψε κυρίως θεατρικά έργα και μικρά μυθιστορήματα. Μετέφρασε επίσης έργα διάφορων Άγγλων συγγραφέων από την αγγλική στη γερμανική γλώσσα, κυρίως έργα του Ουίλλιαμ Σαίξπηρ.

Γεννήθηκε στη Βιέννη, στην Αυστρία, αλλά έφυγε για την Αγγλία μετά την προσάρτηση της Αυστρίας στη Ναζιστική Γερμανία το 1938. Ο ίδιος εγκαταστάθηκε στο Λονδίνο και υιοθέτησε τη βρετανική υπηκοότητα το 1949. Η πρώτη του επίσημη επίσκεψη πίσω στη Βιέννη ήταν το 1962.

 Βιογραφία 
Γεννήθηκε από Εβραίους γονείς, τη Νέλι και τον Χιούγκο Φριντ, στη Βιέννη, ήταν ηθοποιός ως παιδί και από μικρή ηλικία έγραφε πολιτικά δοκίμια και ποίηση. Έφυγε στο Λονδίνο μετά τη δολοφονία του πατέρα του από τη Γκεστάπο, μετά την προσάρτηση της Αυστρίας στη ναζιστική Γερμανία                    (Αnschluss).

Κατά τη διάρκεια του Β' Παγκοσμίου Πολέμου, εργάστηκε περιστασιακά ως βιβλιοθηκάριος και εργάτης σε εργοστάσια. Ο ίδιος οργάνωσε τη φυγή της μητέρας του από την κατεχόμενη από τους ναζί Αυστρία, και βοήθησε επίσης πολλούς εβραίους να βρουν καταφύγιο στο Ηνωμένο Βασίλειο. Εντάχθηκε στο κίνημα Νεαρή Αυστρία, ένα αριστερό κίνημα της νεολαίας των μεταναστών, αλλά αποχώρησε το 1943 σε ένδειξη διαμαρτυρίας για τις αυξανόμενες Σταλινικές τάσεις της. Το 1944, παντρεύτηκε τη Μαρία Μάρμπουργκ, λίγο πριν τη γέννηση του γιου τους Χανς. Την ίδια χρονιά, δημοσιεύτηκε η πρώτη ποιητική συλλογή του. Χώρισε με τη Μαρία το 1946.

Η γερμανική μετάφραση του Φριντ του έργου του Μέισφιλντ Μεγάλη Παρασκευή μεταδόθηκε από τη γερμανική υπηρεσία του BBC το 1951. Το διαζύγιό του με τη Μαρία βγήκε το 1952. Την ίδια χρονιά, παντρεύτηκε την Ναν Σπενς Άιχνερ, με την οποία απέκτησε δύο παιδιά: τον Ντέιβιντ, το 1958 και την Κάθριν,το 1961. Από το 1952 έως το 1968, εργάστηκε ως πολιτικός σχολιαστής για το γερμανικό τμήμα του BBC. Στην ετήσια ανασκόπησή του για το 1961,  ο Λίντλεϊ Φρέιζερ έγραψε γι'αυτόν: «η συμβολή του κ. Φριντ στο πρόγραμμα της σοβιετικής ζώνης είναι ίσως η πιο πολύτιμη που έχουμε». Μετέφρασε έργα των Σαίξπηρ, Τ. Σ. Έλιοτ, και Ντύλαν Τόμας. Το 1962, επέστρεψε στη Βιέννη για πρώτη φορά. Ο Έριχ και η Ναν χώρισαν το 1965. Την ίδια χρόνια έκανε τον τρίτο του γάμο με την Κάθριν Μπόσγουελ με την οποία απέκτησε τρία παιδιά: την Πέτρα, το 1965, τον Κλάους και τον Τόμας, το 1969.

Εξέδωσε αρκετές ποιητικές συλλογές, καθώς και θεατρικά έργα για το ραδιόφωνο κι ένα μυθιστόρημα. Το έργο του ήταν μερικές φορές αμφιλεγόμενο, καθώς κατέκρινε το σιωνιστικό κίνημα και υποστήριζε τις αριστερές ιδεολογίες. Το έργο του δημοσιεύθηκε κυρίως στη Δύση, αλλά το 1969 κάποια ποιήματά του δημοσιεύθηκαν  στη σειρά ποίησης Poesiealbum της Λαϊκής Δημοκρατίας της Γερμανίας, και οι μεταφράσεις τού Ντύλαν Τόμας δημοσιεύθηκαν στην ίδια σειρά το 1974. Ο συνθέτης Χανς Βέρνερ Χένζ περιέλαβε δύο από τα ποιήματα του Φριντ στον κύκλο τραγουδιών του Voices (1973).

Το 1982, ανέκτησε την αυστριακή του υπηκοότητα, μολονότι διατήρησε και τη βρετανική που του είχε δοθεί το 1949. Πέθανε από καρκίνο του εντέρου στο Μπάντεν-Μπάντεν, στη Δυτική Γερμανία, το 1988 και είναι θαμμένος στο κοιμητήριο του Κένσαλ Γκρίν στο Λονδίνο.

Ένα αυστριακό λογοτεχνικό βραβείο απονέμεται προς τιμήν του, το Βραβείο Έριχ Φριντ.Επιγραφή

Πες 

πού να χαράξω τʼ όνομά σου;

Στον ουρανό;

Είναι τόσο ψηλά

Στα σύννεφα;

Είναι τόσο φευγαλέα

Στο δέντρο που κόβεται και καίγεται;

Στο νερό που παρασύρει τα πάντα;

Στο χώμα που ποδοπατείται και μέσα του βρίσκονται μόνο οι νεκροί;

Πες 

πού να χαράξω τʼ όνομά σου;

Μέσα μου

και μέσα μου

κι ακόμα πιο βαθειά

μέσα μου

 Έργα 

 Drei Gebete aus London (Τρεις προσευχές από το Λονδίνο), 1945
 Ein Soldat und ein Mädchen (Ενας στρατιώτης και ένα κορίτσι), 1960
 Reich der Steine (Το βασίλειο των Λίθων), 1963
 Warngedichte (Προειδοποιητικά ποιήματα), 1964
 Συλλογισμοί, 1964
 Kinder und Narren (Παιδιά και ανόητοι), 1965
 und Vietnam und (και Βιετνάμ και), 1966
 Anfechtungen (Προκλήσεις), 1967
 Die Beine der größeren Lügen (Τα πόδια των μεγαλύτερων ψεμάτων), 1969
 Poesiealbum (Αλμπουμ ποίησης), 1969
 Unter Nebenfeinden (Ανάμεσα σε δευτερεύοντες εχθρούς), 1970
 Die Freiheit den Mund aufzumachen (Ελευθεροστομία), 1972
 Höre Israel (Άκου Ισραήλ), 1974
 So kam ich unter die Deutschen (Κάπως έτσι βρέθηκα ανάμεσα στους γερμανούς), 1977
 100 Gedichte ohne Vaterland (100 ποιήματα δίχως πατρίδα), 1978
 Liebesgedichte (Αγάπης ποιήματα), 1979
 Es ist was es ist (Είναι αυτό που είναι), 1983
 Um Klarheit (Για λόγους σαφήνειας), 1985
 Mitunter sogar Lachen (Μερικές φορές, ακόμη και γέλια), 1986

 Μετάφρασεις έργων του Έριχ Φριντ στα Αγγλικά 
Πηγή: 

 Ο Άρντεν πρέπει να πεθάνει.: Μια όπερα για το θάνατο του πλούσιου Άρντεν του Φάβερσαμ.  (Πρωτότυπος τίτλος: Arden muss sterben). Μεταφράστηκε από τον Τζέφρι Σκέλτον στο Λονδίνο: Σκοτ 1967; Νέα Υόρκη: Associated Music Publishers 1967
 Τελευταία τιμή. Μια επιλογή ποιημάτων που μεταφράστηκε από τον Τζορτζ Ράπ. Λονδίνο: Turret 1968
 Στον πόνο του βλέμματος. Μια επιλογή ποιημάτων που μεταφράστηκε από τον Τζορτζ Ράπ. Λονδίνο: Rapp and Whiting 1969; Chicago: Swallow Press 1969
 100 ποιήματα χωρίς πατρίδα (Πρωτότυπος τίτλος 100 Gedichte ohne Vaterland). Μεταφράστηκε από τον Στιούαρτ Χουντ και τον Τζορτζ Ράπ. Λονδίνο: John Calder 1978; New York: Red Dust 1980
 Ερωτικά ποιήματα. Δίγλωσση έκδοση. Επιλογή ποιημάτων από το Αγάπης ποιήματα (1979) και το Είναι αυτό που είναι (1983), μεταφρασμένη από τον Στιούαρτ Χουντ. Λονδίνο: Calder Publication Limited Riverrun Press 1991. New, revised edition Alma Classics Ltd, 2011
 Παιδιά και ανόητοι. Επιλογή 34 ιστοριών που μεταφράστηκε από τον Martin Chalmers. Λονδίνο: Serpent's Tail 1993

Υπάρχουν επίσης μεταφράσεις μεμονωμένων ποιημάτων σε διαφορετικές ανθολογίες.

 Παραπομπές 

 Εξωτερικοί σύνδεσμοι 



Κατηγορία:Εβραίοι ποιητές
Κατηγορία:Αυστριακοί δοκιμιογράφοι